1. **sz. melléklet**

**Vízkútfúrók regisztrációja**

Az érvényben lévő jogszabályi előírások, jelesül *„A felszín alatti vízkészletekbe történő beavatkozás és a vízkútfúrás szakmai követelményeiről” szóló 101/2007. (XII. 23.) KvVM rendelet* szerint vízkút kivitelezését az végezheti, aki megfelel az alábbi feltételeknek:

* ***13. § (2)*** *„Kút kivitelezését – beleértve annak felújítását, javítását és megszüntetését is –, a települési önkormányzat jegyzőjének hatáskörébe tartozó ásott vagy vert kút kivételével, az végezheti, aki*

***a)*** *az Országos Képzési Jegyzék szerint* ***vízkútfúró szakképesítést*** *szerzett, vagy olyan* ***szakirányú középfokú végzettséggel*** *rendelkezik, amelyhez tartozó tantárgyi képzés és vizsga a kút kivitelezésének elméleti és gyakorlati szinten történő elsajátítását igazolja, valamint*

***b)*** *a vízkutatási és vízfeltárási célból végzett fúrási, kútépítési, kúttisztítási, kútfelújítási, kútjavítási berendezésre vonatkozóan a* ***bányafelügyelet*** *által kiadott, a bányafelügyelet műszaki-biztonsági előírásainak való megfelelést tanúsító* ***igazolásával,*** *vagy a gépek biztonsági követelményeiről és megfelelőségének tanúsításáról szóló miniszteri rendelet szerinti* ***EK megfelelőségi nyilatkozattal*** *rendelkezik.”*

Ezek az utóbbi, az alkalmazott fúróberendezésre vonatkozó általános kivitelezési feltételek annak ellenére életben vannak, hogy *„A Mélyfúrási Biztonsági Szabályzatról” szóló 6/2010. (VII. 30.) NFM rendelet* csak a 10 kN (1 tonna) koronaterhelés fölötti fúróberendezésekre érvényes, következésképpen **mélyfúrási alkalmassági bizonyítványt** hivatalosan csak az ilyen nagyobb teherbírású berendezésekre kell kérni és kiadni.

A 10 kN (1 tonna) koronaterhelés alatti berendezésekre a *6/2010. (VII. 30.) NFM rendeletből* következően nem lenne szükséges a mélyfúrási alkalmassági bizonyítvány beszerzése, hanem elegendő lenne egy arra jogosult munkabiztonsági szakértő által kiállított **időszakos biztonsági felülvizsgálati jegyzőkönyv** (műszaki, biztonságtechnikai és szerkezeti felülvizsgálati jegyzőkönyv)rendelkezésre állása is. *„A munkavédelemről” szóló 1993. évi XCIII. törvény* szerint

* ***18. § (3)*** *„Munkaeszközt üzembe helyezni, valamint használatba venni csak abban az esetben szabad, ha az egészséget nem veszélyeztető és biztonságos munkavégzés követelményeit kielégíti, és rendelkezik az adott munkaeszközre, mint termékre, külön jogszabályban meghatározott* ***EK-megfelelőségi nyilatkozattal,*** *illetve a* ***megfelelőséget tanúsító egyéb dokumentummal*** *(pl. tanúsítvány).”*
* ***23. § (1)*** *„A biztonságos műszaki állapot megőrzése érdekében* ***időszakos biztonsági felülvizsgálat*** *alá kell vonni a veszélyes technológiát és a 21. § (2) bekezdésében meghatározott veszélyes munkaeszközt, továbbá azt a munkaeszközt, amelynek időszakos biztonsági felülvizsgálatát jogszabály, szabvány, vagy a rendeltetésszerű és biztonságos üzemeltetésre, használatra vonatkozó dokumentáció előírja.”*
* ***21. § (2)*** *„A 21. § alkalmazásában* ***veszélyes munkaeszköznek*** *minősül a
87. § 11. pontja alapján, illetve a foglalkoztatáspolitikáért felelős miniszter rendeletében meghatározott, valamint a hatósági felügyelet alá tartozó munkaeszköz.”*
* ***87. § 11.******pont*** *„****Veszélyes:*** *az a létesítmény, munkaeszköz, anyag/keverék, munkafolyamat, technológia (beleértve a fizikai, biológiai, kémiai kóroki tényezők expozíciójával járó tevékenységeket is), amelynél a munkavállalók egészsége, testi épsége, biztonsága megfelelő védelem hiányában károsító hatásnak lehet kitéve.”*

(Csak megjegyezzük, hogy *„A Vízügyi Biztonsági Szabályzat kiadásáról” szóló 24/2007. (VII. 3.) KvVM rendelet mellékletének 5.8. pontja* a kútfúrást egyértelműen a **veszélyes vízügyi tevékenységek** közé sorolja.)

Ezt az időszakos biztonsági felülvizsgálatot **legalább 5 évente** ismételten el kell végezni. *„A munkavédelemről szóló 1993. évi XCIII. törvény egyes rendelkezéseinek végrehajtásáról” szóló 5/1993. (XII. 26.) MüM rendelet* szerint ugyanis

* ***3. § (1)*** *„Az időszakos biztonsági felülvizsgálatot az üzemeltetőnek* ***ötévenként*** *kell elvégeznie, ha jogszabály, szabvány vagy az üzemeltetési dokumentáció ennél gyakoribb felülvizsgálati időszakot nem ír elő.*

***(2)*** *A felülvizsgálat eredményét a felülvizsgálatot végző személynek vagy szervezetnek vizsgálati jegyzőkönyvbe kell foglalnia és — ha a felülvizsgálatot nem az üzemeltető munkáltató végezte — annak egy példányát az üzemeltető munkáltató rendelkezésére kell bocsátania. Az üzemeltető munkáltató a felülvizsgálatot követő vizsgálatig köteles a vizsgálati jegyzőkönyvet megőrizni.*

***(3)*** *Az Mvt. 23. §-ának (1) bekezdése szerinti munkaeszközt (gépet) a telephelyen kívül csak akkor szabad üzemeltetni, ha az azon elhelyezett jelzésről nyilvánvalóan megállapítható, hogy a felülvizsgálatot az (1) bekezdésben meghatározott időszaknak megfelelően elvégezték.”*

A *101/2007. (XII. 23.) KvVM rendelet* ezzel szemben a lakossági vízellátó kutak kivitelezésére alkalmas kisberendezések esetén is megköveteli a mélyfúrási alkalmassági bizonyítvány rendelkezésre állását, amit a bányafelügyelet megkeresésre — a nagyobb berendezések mintájára — természetszerűleg ki is állít.

A mélyfúrási alkalmassági bizonyítvány korlátlan érvényességi időre kerül kiadásra azzal a kitétellel, hogy időnként ún. **időszakos biztonsági felülvizsgálatot** (műszaki, biztonságtechnikai és szerkezeti felülvizsgálatot) kell végezni az adott berendezésen. Az első ilyen ismétlő vizsgálatot a mélyfúrási alkalmassági bizonyítvány kiállítását követő 2-5. évre írják elő (alapvetően a mélyfúrási alkalmassági bizonyítvány kiadásához szükséges dokumentációban szereplő, az ismételt felülvizsgálat nélküli üzemben tartás időintervallumáról szóló szakértői nyilatkozat alapján).

A fölülvizsgálatot egy arra jogosult munkabiztonsági szakértőnek kell elvégeznie, és arról egy jegyzőkönyvet kell kiállítania. Ez a jegyzőkönyv — a már idézett — *„A munkavédelemről szóló 1993. évi XCIII. törvény egyes rendelkezéseinek végrehajtásáról” szóló 5/1993. (XII. 26.) MüM rendelet 3. §* szerint **legfeljebb 5 évig** érvényes. Azt követően időről-időre meg kell ismételni a fölülvizsgálatot.

A kútépítést hivatalosan, vízjogi létesítési engedély birtokában végző kivitelezők rendelkeznek a jogszabály által előírt fönti dokumentumokkal. Szám szerint azonban a kutak nagyobb részét vízjogi engedély nélkül készítik, melynek során — egyetlen szempontként az olcsóságot tartva szem előtt — jobbára nem szakkivitelezőket bíznak meg a munka elvégzésével. Ők többnyire semmiféle jogosultságot, megfelelőséget igazoló dokumentumot nem tudnak fölmutatni, ám helyszíni ellenőrzés hiányában a fölvállalt rizikó (lebukási kockázat) csekély.

A helyszíni ellenőrzések alkalmával nagy könnyebbséget jelentene — sok egyéb kivitelezői szakmához hasonlóan (pl. gázszerelők, kéményseprők stb.) — egy, a szakmai fölkészültséget és műszaki megfelelőséget igazoló hivatalos **igazolvány** fölmutatása. Az igazolványnak egy hivatalos **nyilvántartáson** kellene alapulnia, melynek vezetésére egy erre alkalmas szervet lenne szükséges kijelölni. Hasonló **névjegyzéki nyilvántartása** van a mérnököknek, az építészeknek, de a jogászoknak is. Ezt a nyilvántartást értelemszerűen az adott szakmai kamarák vezetik.

A vízkútfúrók esetében lehetne ez a **központi nyilvántartó szervezet** a Magyar Mérnöki Kamara (MMK), de még jobb lenne az Országos Vízügyi Főigazgatóság (OVF), vagy esetleg annak az in-house cége, a VÍZITERV Environ Kft., de akár a BM Országos Katasztrófavédelmi Főigazgatóság is. Indokaink a következők:

* Az **MMK** az elmúlt évben vette nyilvántartásba a gázszerelőket és készítette el az ő névjegyzéküket, így egy ilyen nyilvántartás létrehozásában kellő tapasztalattal és rendkívül friss tapasztalatokkal rendelkezik. (Annak ellenére történt a nyilvántartás létrehozása a Magyar Mérnöki Kamarán belül, hogy a gázszerelők semmiképpen nem illenek a mérnöki kamarai tagok közé, hiszen ők se nem műszaki tervezők, se nem műszaki szakértők, se nem műszaki ellenőrök, se nem felelős műszaki vezetők.)
* Az **OVF** a területi vízügyi igazgatóságok felügyeleti szerve. Korábban a területileg illetékes vízügyi igazgatóságok adták ki a vízkútfúró vállalkozók és vállalkozások számára **vízkútfúrási jogosultságot** igazoló dokumentumot. Ennek a mai előírásokhoz hasonlóan két feltétele volt: a megfelelő szakmai képzettség és a műszaki megfelelőség. Az eljárás során a szakmai fölkészültséget, képzettséget a benyújtott dokumentumok alapján a vízügyi igazgatóságok ellenőrizték, míg az alkalmazott berendezések megfelelőségét igazoló dokumentumot, azaz a mélyfúrási alkalmassági bizonyítványt a kérelmezőnek kellett megelőzően beszereznie a bányafelügyelettől, az akkori Bányakapitányságoktól. Az ily módon létrejött vízkútfúró nyilvántartások azonban területiek voltak, csak az adott vízügyi igazgatóság működési területére korlátozódtak, következésképpen a vízügyi igazgatóságok az egymás által kiadott jogosultságokra nem láttak rá, ezért jobbnak tűnik az új, országos nyilvántartásnak egyetlen központi helyen való létrehozása. Emiatt látjuk jobbnak azt nem valamelyik területi vízügyi igazgatóságnál, hanem magánál az OVF-nél kialakítani. Erre a célra egyébként a **VÍZITERV Environ Kft.** is megfelelne, amit az is igazol, hogy az idén még működő OKJ-s tanfolyamok között a vízkútfúró vizsgát (OKJ azonosító szám: 52 582 03) vagy a Belügyminisztériumban (1051 Budapest, József Attila utca 2-4.), vagy a VÍZITERV Environ Kft-nél (4400 Nyíregyháza, Széchenyi utca 15.), mint a belügyminiszter irányítása alá tartozó, illetve a belügyminiszter felügyelete alá tartozó szerv által irányított, komplex szakmai vizsga szervezésére kijelölt intézményben kell teljesíteni *(„A komplex szakmai vizsga szervezésére kijelölt intézményekről” szóló 58/2012. (XI. 27.) BM rendelet*).
* A föntieken túl szóba jöhetne a névjegyzéki nyilvántartásnak a **BM Országos Katasztrófavédelmi Főigazgatóságon** történő létrehozása is. Ez a szervezet végzi jelenleg a kéményseprők nyilvántartását és látja el őket a szükséges igazolvánnyal.

Erre a vízkútfúrói névjegyzéki nyilvántartás bevezetésére **több okból** is szükség van. Vegyük ezeket sorra:

1. A Magyar Vízkútfúrók Egyesülete tagjainak általános véleménye, hogy annak ellenére, hogy az elmúlt évek jogszabályváltozásainak hatására köztudottá vált az, hogy a víztermelő kutak létesítése vízjogi engedélyköteles tevékenység, semmivel nem csökkent az engedély nélküli kútfúrások száma. Ennek visszaszorításához — egyebek mellett — a **hatósági helyszíni ellenőrzések** erőteljes fokozására lenne szükség, hiszen ez a tevékenység az utóbbi évtizedekben csak nagyon visszafogottan működött. Ha ellenőrzések történtek is, azok meghatározóan az engedélyezett vízimunkákra (pl. vízjogi létesítési engedéllyel rendelkező vízkútfúrás) irányultak, hiszen ezekről van tudomása az engedélyező hatóságnak. Az engedély nélküli vízimunkák, vízilétesítmények és vízhasználatok ellenőrzésére csak lakossági bejelentés alapján nyílik mód.

Meg kell jegyezzük, hogy az engedély nélküli vízimunkák földerítését szolgáló tevékenység, vagyis az **általános vízügyi felügyelet nem szerepel** a vízügyi hatóság feladatai között. *„A vízgazdálkodási hatósági jogkör gyakorlásáról” szóló 72/1996. (V. 22.) Korm. rendelet* a vízilétesítményeket és vízhasználatokat a létesítmény jellegére és a térség vízgazdálkodásában betöltött szerepére figyelemmel I-től IV-ig terjedő felügyeleti kategóriába sorolja, melyek helyszíni vízügyi felügyeleti ellenőrzését a vízügyi hatóság egy előre elkészített ellenőrzési terv alapján végzi. Ebben a rendszerben nincs helye az engedély nélküli vízhasználatok ellenőrzésének, melyek csak abban az esetben kerülnek a hatóság látómezejébe, ha azt bejelentik a számára.

Egy helyszíni ellenőrzés alkalmával a **kivitelezői igazolvány** fölmutatása a legegyszerűbb módja annak, hogy a kivitelező magát (szakmai végzettségét és műszaki berendezések terén meglévő alkalmasságát) igazolja. (Hasonló ez a közúti közlekedésben használt útiokmányokhoz, úgymint a gépjárművezetői engedélyhez és a forgalmi engedélyhez.) Ezért is kerültek az ilyen igazolványok bevezetésre a már említett helyeken.

Ezek az igazolványok meghatározott időtartamra érvényesek. Azokat időről-időre érvényesíteni, hosszabbítani kell. Hasonlóképpen lenne szükséges ennek bevezetése a vízkútfúrói névjegyzék esetében is.

1. Egy ilyen névjegyzék birtokában a vízkutak kivitelezésével kapcsolatos jogszabályoknak egyszerűen csak hivatkozniuk kellene arra, hogy a kivitelezést csak regisztrált kútfúró végezheti. Ebből kifolyólag a névjegyzék létrehozásával a **jogszabályi környezet is egyszerűsödhetne.**
2. A **központi támogatások lehívhatóságát** is lehetne a szakkivitelezői névjegyzék alkalmazásához kötni, hogy mind a beruházó, mind a kormány oldaláról biztosak lehessünk abban, hogy a kivitelezési munka megfelelő kezekbe kerül.
3. Jelenleg a helyi vízgazdálkodási hatósági jogkörbe tartozó, ún. **lakossági vízellátó kutak jegyzői engedélyeztetését** azok a kútfúrók is elvégezhetik, akik amúgy annak a kútnak a kivitelezésére is jogosultak, tehát rendelkeznek a szakmai végzettségüket és műszaki alkalmasságukat igazoló dokumentumokkal (*101/2007. (XII. 23.) KvVM rendelet 13. § (1) bekezdés,* valamint a *41/2017. (XII. 29.) BM rendelet 2. melléklet*). Ezen eljárás során az engedélyeztetést is fölvállaló kútfúróknak az alkalmasságukat igazoló dokumentumokat a kérelem mellékleteként minden alkalommal csatolniuk kell. **Lényeges egyszerűsítést** jelentene e tekintetben is a névjegyzéki jogosultsági szám föltüntetése, ami az engedélyező hatóság által egyszerűen ellenőrizhető.
4. A névjegyzék bevezetése **segítene kizárni** a szakmailag alkalmatlan/kontár kútfúrókat a piacról, ezáltal javítva a szakma megbecsülését, renoméját, továbbá a megfelelő szakmaisággal dolgozó vállalkozók elismertségét, piaci esélyeit (optimális és nem áron aluli munkavégzés).
5. A névjegyzék a megbízók számára **egyszerűsítené** a megfelelő szakértelemmel és gépparkkal rendelkező vállalkozó megkeresését, illetve kiválasztását kútja elkészítéséhez.
6. Összességében, a névjegyzék létrehozása a szigorú hatósági ellenőrzésekkel és a megfelelő mértékű szankciókkal egybekötve elősegítheti a kútfúróipar „kifehérítését”, meggátolhatja az engedély nélküli/szakszerűtlenül kivitelezett kutak további szaporodását, ezáltal megfelelően szolgálhatja a Magyar Állam tulajdonát képező és múltunk, jelenünk, jövőnk szempontjából stratégiai jelentőségű felszín alatti vízkészletek mennyiségi és minőségi állapotának megóvását és fenntartható hasznosítását.

**Kelt Agárdon, 2020. március hó 21.**

**Témafelelős: Rózsa Attila**